Qozog‘istonda qarta bilan odamlarni chuv tushirgan o‘zbekistonlik firibgarlar qo‘lga olindi

Qozog‘iston shimolidagi Pavlodar viloyatida politsiyachilar mahalliy aholini qarta o‘yinlari bilan aldab kelgan firibgarlar guruhini qo‘lga oldi, deb xabar beradi “Pavon.kz”.

Gumonlanuvchilar o‘z qurbonlarini shahar bozorlaridan qidirgan. Guruh a’zolaridan biri xaridorlar oldiga kelib, uni qiziqtiradigan tovar omborda borligini bildirgan. Shu vaqt ularning oldiga yana bir necha odam kelib, ularga ham xuddi shu tovar zarurligini ma’lum qila boshlaydi.
Shundan keyin ular mashinada ombor tomon yo‘l oladi, firibgarlardan biri tovarni olib kelgani jo‘nagan paytda boshqalar qurbonga vaqtni o‘tkazish uchun pulga qarta o‘ynashni taklif etadi. Shubhani yo‘qotish uchun qurbonning yutishiga bir necha bor yo‘l qo‘yib beriladi. Orada kimdir tikilgan pulni ko‘tarishni taklif qiladi, ishtirokchilardan biri hech nimadan shubha qilmagan o‘yinchiga qarz berishga ham rozi bo‘ladi. Natijada tovar uchun kelgan mijoz yutqazib, katta miqdorda qarz bo‘lib qoladi.
Politsiyachilarning ma’lumotlariga ko‘ra, firibgarlar kamida ikki nafar pavlodarlikni aldashga ulgurgan. Ulardan biri million tenge (2,6 ming dollar), ikkinchisi 30 ming tenge (78 dollar) yutqazgan. Qolgan jabrlanuvchilarni qidirish ishlari olib borilmoqda.
Firibgarlikda gumonlanayotgan ikki nafar shaxs Pavlodarda, yana to‘rt nafari Ekibastuzda qo‘lga olingan. Qo‘lga olingan shaxslar 40—70 yosh oralig‘ida. Ularning besh nafari O‘zbekiston fuqarosi bo‘lsa, bir nafari qozog‘istonlik. Hozirda sudga qadar surishtiruv ishlari olib borilmoqda. Qozog‘iston Jinoyat kodeksining 190-moddasiga (Firibgarlik) ko‘ra, ularning aybi isbotlangudek bo‘lsa, o‘n yilgacha ozodlikdan mahrum etilishi mumkin.